Maailmamuusika metsade rüppe  6000 elanikuga valla ja Eesti Kontserdi ühistööna toimiv festival on ainukordne oma asukoha poolest - pealinnast eemal ja lausa metsade rüpes. Festivali  kontserdid toimuvad nii sees kui väljas, hommikutundidest päikesetõusuni ning kirikust rabasaareni. Kuigi seekord saatis festival korda pretsedenditu juhtumi, saates kingituse pealinnale. Tallinna Vabaduse platsi maa-aluses parklas esinesid ERSO Paul Mägi dirigeerimisel ja solistina Mari-Liis Uibo (viiul).  Aastate jooksul on festival teinud Suure-Jaani tuntuks nii Eestis kui kaugemalgi. Lisandunud on fotonäitusi, lauljate ja instrumentalistide konkursse ning lõunatunnid kohvikus Arturi Juures, mis  jagavad uusi teadmisi ning muudavad muusikute ja heliloojate töö mõistetavamaks. Festival on väga tänuväärne ettevõtmine silmas pidades just paikkonna inimesi, kelle jaoks suured kontserdilavad jäävad kaugeks ja piletid kalliks.  Seitse päeva ja 25 kontserti. Maailmamuusika kõrval jõuab kuulajateni väga eriilmelist head muusikat, ka palju eesti muusikat. Hüpassaares Mart Saare majamuuseumis said väiksesse tuppa mahtunud paarkümmend kuulajat osa maailma esiettekandest. Nimelt esitas koos Kristi Mühlingi  (kannel) ja Ene Naelaga (klavessiin) kontserti andnud Liis Jürgens harfil Rein Rannapi pala «Boolero», mille helilooja kirjutas just äsja, juunis.  Sirje Semm